Document ID: 32000D0552

Απόφαση της Επιτροπής
της 15ης Σεπτεμβρίου 2000
για ορισμένα μέτρα προστασίας όσον αφορά τη διακίνηση ιπποειδών μέσα σε και την αποστολή τους από ορισμένες περιοχές της Γαλλίας που πλήττονται από πυρετό του Δυτικού Νείλου
[κοινοποιηθείσα υπό τον αριθμό Ε(2000) 2712]
(Κείμενο που παρουσιάζει ενδιαφέρον για τον ΕΟΧ)
(2000/552/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου της 26ης Ιουνίου 1990 σχετικά μέ τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία με την οδηγία 92/118/ΕΟΚ(2), και ιδίως το άρθρο 10,
Εκτιμώντας τα ακόλουθα:
(1) Σε ορισμένους νομούς της Γαλλίας αναφέρθηκαν κρούσματα πυρετού του Δυτικού Νείλου, μιας μη λοιμώδους ιολογικής ασθένειας που μεταδίδεται μέσω φορέα και συνοδεύεται από κλινικές ενδείξεις εγκεφαλίτιδας, σε ίππους.
(2) Η εκδήλωση της νόσου αυτής ενδέχεται να συνιστά κίνδυνο για τον άνθρωπο και για τα ιπποειδή.
(3) Η οδηγία, 90/426/ΕΟΚ του Συμβουλίου της 26ης Ιουνίου 1990 τάσσει τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(3).
(4) Η Γαλλία έχει λάβει εθνικά μέτρα ελέγχου της νόσου, ωστόσο, θα εφαρμοστούν πρόσθετοι περιορισμοί έως ότου γίνουν διαθέσιμα και άλλα αποτελέσματα των διεξαγόμενων επιδημιολογικών ερευνών. Επειδή υπάρχει δυνατότητα να εντοπιστούν γεωγραφικώς οι περιοχές που παρουσιάζουν ιδιαίτερο κίνδυνο, θα πρέπει οι περιορισμοί στη διακίνηση ιπποειδών να εφαρμοστούν σε περιφερειακή βάση.
(5) Εν αναμονή της συνεδρίασης της Μόνιμης Κτηνιατρικής Επιτροπής και σε συνεργασία με το οικείο κράτος μέλος, η Επιτροπή θα πρέπει να λάβει στο μεταξύ προστατευτικά μέτρα όσον αφορά τα ιπποειδή που διακινούνται μέσα και αποστέλλονται έξω από τις πληττόμενες περιοχές του γαλλικού εδάφους.
(6) Η παρούσα απόφαση θα επανεξετασθεί στη συνεδρίαση της Μόνιμης Κτηνιατρικής Επιτροπής που είναι προγραμματισμένη για τις 3 Οκτωβρίου 2000,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Υπό την επιφύλαξη του άρθρου 8 της οδηγίας 90/426/ΕΟΚ, τα ιπποειδή διακινούνται από μια εκμετάλλευση ευρισκόμενη εντός των περιοχών του παραρτήματος Ι σε άλλη εκμετάλλευση ευρισκόμενη εντός των περιοχών του παρατήματος Ι, διακινούνται δε εκτός ή διαμετακομίζονται μέσω των περιοχών του παραρτήματος Ι, μόνον εφόσον συνοδεύονται από υγειονομικό πιστοποιητικό, για ένα έκαστο των ζώων, το οποίο αντιστοιχεί στο υπόδειγμα του παραρτήματος Β στην περίπτωση εγγεγραμμένου ιπποειδούς, ή στο υπόδειγμα του παραρτήματος Γ της ανωτέρω οδηγίας στην περίπτωση ιπποειδούς για σκοπούς αναπαραγωγής ή κρεοπαραγωγής.
2. Πέραν των διατάξεων της παραγράφου Ι, για τη διακίνηση ενός εκάστου των ιπποειδών μέσα και έξω από τις περιοχές του παραρτήματος Ι απαιτείται συμπληρωματικό πιστοποιητικό σύμφωνα με το δείγμα του παραρτήματος ΙΙ της παρούσας απόφασης, δεόντως συμπληρωμένο και υπογραφόμενο από τις αρμόδιες κτηνιατρικές αρχές του νομού (département).
3. Οι διατάξεις της παραγράφου 1 δεν εφαρμόζονται σε ιπποειδή τα οποία μεταφέρονται σε κεντρικές οδούς υπό καθεστώς διαμετακόμισης, χωρίς διακοπή, μέσω των περιοχών του παραρτήματος Ι σε πιστοποιημένο προορισμό εκτός των περιοχών του παραρτήματος Ι ή απευθείας σε αερολιμένα ευρισκόμενο εντός των περιοχών του παραρτήματος Ι, για μετέπειτα αεροπορική μεταφορά. Στη διάρκεια της διαμετακόμισης και μετεπιβίβασης, πρέπει να λαμβάνονται κατάλληλα μέτρα προστασίας των ιπποειδών από έντομα που αποτελούν φορείς της νόσου.
Άρθρο 2
Τα κράτη μέλη τροποποιούν τα μέτρα που εφαρμόζουν έναντι της Γαλλίας για να τα ευθυγραμμίσουν με την παρούσα απόφαση.
Τα κράτη μέλη ενημερώνουν σχετικώς την Επιτροπή.
Άρθρο 3
Η παρούσα απόφαση εφαρμόζεται μέχρι τις 31 Οκτωβρίου 2000.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 15 Σεπτεμβρίου 2000.

Labels: 3
0
18
6